Z A P I S N I K
38. sjednice Vijeća Mjesnog odbora Šestine (u daljnjem tekstu: Vijeće),
održane u srijedu, 3. srpnja 2024. 
u prostorijama Mjesne samouprave Šestine, Šestinski trg 10,
s početkom u 17:00 sati


NAZOČNI ČLANOVI VIJEĆA:
Danijel Jagušt, Kruno Vuk, Jure Tomičić, Jadranka Apostolovski, Ljerka Brući Benko

ODSUTNI ČLANOVI VIJEĆA:
Maja Pleić, Lorena Malec Mlinarić

Predsjedava: Kruno Vuk, Predsjednik Vijeća. 
Zapisnik vodi: Jure Tomičić

Predsjednik konstatira da je nazočno 5 od ukupno 7 članova Vijeća, što znači da Vijeće može pravovaljano odlučivati te otvara 38. sjednicu Vijeća Mjesnog odbora Šestine.

Sjednici prisustvuje g. Masnjak kao građanin te iznosi svoju problematiku.

Vijeće jednoglasno prihvaća zapisnik 37. sjednice Vijeća, održane 19. lipnja 2024. godine. 
Na prijedlog Predsjednika Vijeće jednoglasno dopunjuje i utvrđuje sljedeći dnevni red:


DNEVNI RED:

1. Problematika g. Masnjak
1. Prijedlog prioriteta za 2025. godinu – donošenje zaključka 
1. Tekuća problematika
1. Pitanja, prijedlozi i obavijesti


Ad.1. Problematika g. Masnjak

Predsjednik Vijeća otvara točku dnevnog reda te daje riječ g. Masnjaku. 

Prvi problem na koji ukazuje je ulica Šestinski vrh te prometovanje kroz ulicu koje se uslijed radova u okolici iznimno povećalo te nesavjesni vozači jure ulicom bez obzira na postavljene znakove o zoni sigurnog prometa s ograničenjem brzine, te su neki znakovi i otkinuti.
Ističe kako se nešto treba pod hitno poduzeti zbog sigurnosti pješaka, a ponajviše djece.

Drugi problem je neodržavanje javnih/privatnih površina pa tako primjerice prolazeći kroz ulicu Vrhovec živice su prerasle i nadvile se nad ulicom, živica uz predsjedničke dvore skoro nikako se ne održava već to rade sumještani, a u velikoj većini i sam g. Masnjak. Zapuštene parcele i drveće koje stvara ugrozu za prolaznike. 

Dodaje i kako je sama ulica te nogostup u derutnom stanju (nogostup na klizištu) gdje su se otvorile i rupe u kojima se lako može ozlijediti. Poprečne uzdužne rešetke (slivnici) su začepljeni duž cijele ulice.

Vijeće otvara raspravu po spomenutim točkama te nakon objašnjenja koje su radnje do sada odrađene s obzirom kako se poznaje navedena problematika donosi sljedeći zaključak:

1. Traži se očevid prometnih stručnjaka koji će ukazati na riješenje za smirenje prometa i brzine kojom nesavjesni vozači prolaze (ranije već je traženo i za ulicu Kulmerska koju koriste u nastavku ulice kao prečac) kroz sve obližnje ulice
2. Traži se izlazak komunalnog redara koji će žurnim i prioritetnim dopisima evidentirati zatečeno stanje obližnjih ulica gdje živica vlasnika koji ju ne održavaju prelazi na javne površine (i svih ostalih ulica u kvartu, uz već po tko zna koji put spomenute živice i prilaze)
3. Ulica Šestinski vrh i navedeni nogostup ponovno je postavljen na listu prioriteta MKA, kojem predstoji prvenstveno saniranje klizišta.
Problematiku slivnih rešetki također uputiti na komunalno i prometno redarstvo da obavi očevid kroz cijeli kvart jer su na nekoliko mjesta uočene kompletno začepljeni slivnici (raste trava iz njih) 


Ad.2. Prijedlog prioriteta za 2025. godinu – donošenje zaključka

Predsjednik Vijeća otvara točku dnevnog reda i otvara raspravu nakon koje Vijeće ubrzo donosi zaključak. Vijeće se vodi prijašnjim popisom akcija koje nisu odrađene te dodaje nove akcije. Prijedlog prioriteta je priložen u odgovarajućoj tablici.


Ad.3. Tekuća problematika

Predsjednik Vijeća otvara točku dnevnog reda o tekućoj problematici:
· Autobusna linija Dedići – Kuniščak, nakon zadnjeg očevida dolazi do zaključka stručnih službi gdje se traži izrada projekta i kreće se u javni natječaj
· Radovi u ulici Benkov put su završeni u 2. fazi te predstoje izmjene vodomjera i novih priključaka
· Živica u Šestinskom prilazu i dalje stoji neuredna i na cesti te je zatražen ponovni izlazak komunalnog redara da izda odgovarajuću kaznu zbog nebrige vlasnika jer se još više proširila uslijed cvjetanja i rasta
· Pješački prijelaz uz spomenutu živicu i dalje nije bolje označen te stvara ugrozu za pješake jer nije vidljiv vozačima 
· Prometno ogledalo na izlazu iz ulice Bjelevina još nije postavljeno
· Tabla oznake ulice Herici još uvijek nedostaje
· Preostalo je postavljanje uspornika sa pješačkim prijelazom na sjevernom izlazu iz groblja (vrh parkinga nasuprot groblja) kao i ulici Šestinska cesta u blizini križanja sa ulicom Bjelevina
· Nadstrešnice autobusnih stajališta i dalje nedostaju kod ulice Potočani (oba smjera) i u ulici Šestinski Vijenac nasuprot kč. br. 34
· Radovi na dječjem igralištu kod DVD-a Šestine su završeni te preostaju sitni popravci izvođača nakon obavljenog izvida nadzora, a upoznati smo i sa nesavjesnim roditeljima koji su potrgali zaštitne vrpce i otvorili zaštitnu ogradu ne zapitujući se jesu li sprave sigurne za korištenje
· Upućen je dopis Zrinjevcu za saniranje živice u Ribnjaku i Potočanima te još nije odrađen, a u ulici Trnčevićev put (MO Gračani) potrebno je učiniti isto jer je živica skoro zatvorila ionako usku ulicu
· Propao šaht u ulici Šestinski prilaz na nogostupu preko puta kč.br 38 još nije saniran
· Tokom vikenda dogodila se prometna nezgoda u kojoj je oštećen semafor u ulici Šestinska cesta. Otkinuto je tipkalo za pješake te sada nakon intervencije stručnih službi učestalo se pali crveno svijetlo koje uzrokuje prometne gužve pa je potrebna intervencija
· Uslijed nevremena otkinuta je tabla za prikaz ulice u ulici Vince kod kč. br. 16 (odvojak) pa je potrebna sanacija, stup sa tablama je na podu
· metalni nosač koji strši oko 30 cm na nogostupu u ulici Šestinski prilaz i stvara ugrozu za pješake u ulici Šestinski prilaz i dalje nije otklonjen
· Vježbalište na poučnoj stazi Miroslavac i dalje nije sanirano te predstavlja ugrozu za korisnike jer su sprave napola ispravne te je drvo trulo. Potrebno je poslati dopis za žurnim saniranjem ili uklanjanjem istog dok se nije dogodila nezgoda


Ad.4. Pitanja, prijedlozi i obavijesti

Predsjednik obavještava članove Vijeća o aktivnostima od posljednje sjednice Vijeća te kao i dobivenim dopisima od mjesne samouprave te odgovorima na tražene dopise te otvara raspravu:

Vijećnica Ljerka Brući Benko predlaže obavljanje prometnog očevida kroz ulicu Šestinski kraljevec zbog nesavjesnih vozača koji jure ulicom sa mogućnošću postavljanja uspornika.

Vijećnica Jadranka Apostolovski traži da se GČ Podsljeme očituje na pitanje sanacije dijela ulice koja povezuje ulicu Gramača i ulicu Ive Serdara jer je bilo komunicirano kako će se isto odraditi iz projekta gradske četvrti.

Vijeće raspravlja i o ostalim aktualnim problemima te ističe obavijest kako je i lokalni DVD Šestine aktivno sudjelovalo u intervencijama nakon nevremena koje je pogodilo grad.

Vijećnica Lorena Malec Mlinarić podnosi izvješće o održanoj akciji koju je održao Mjesni odboru suradnji sa SKI klubom 'Sljeme' u sklopu pilot projekta grada kako slijedi:
· Besplatna škola rolanja- prvi dio Pilot Projekta odradili smo u subotu 29.06.2024. na školskom igralištu Šestine.
S obzirom na datum koji nam nije išao na ruke (jer je veliki broj djece već na moru) dosta se djece i okupilo (njih 19). Rad je bio organiziran u dvije skupine: početnička i napredna grupa. Drago mi je bilo vidjeti neke nove klince iz kvarta koji su prvi puta stali na role i savladali prve korake.
· Od troškovnika i opreme za prvi dio Projekta ispostavljeni su bili Beach flagevi, diplome za sudionike i plakati. 
U kontaktu smo sa dobavljačima ostalih rekvizita koji su nam potrebni za daljnje akcije i sve bi trebalo stici na vrijeme do rujna kada nas očekuje "Family day"- orijentacijsko trčanje/hodanje i upoznavanje znamenitosti Šestina.
· Iz Grada su nas kontaktirali i pitali da li smo suglasni da "Family day" bude uključen u Tjedan mobilnosti, Erasmus Projekt Grada Zagreba. Prihvatili smo. Događanje će se održati 22.rujna u Šestinama i biti oglašeno na stranicama Grada.
· Naš treći i zadnji dio aktivnosti, "Kretanje k zdravlju" predviđen je za početak listopada.


Sjednica je završila u 18:00 sati. 


KLASA: 024-08/24-003/1427
URBROJ: 251-13-11-2/003-24-2
U Zagrebu, 3. srpnja 2024.


Zapisnik obradila: Mirela Gašpert Bertić




              Zapisnik vodio:             					 Predsjednik Vijeća
                Jure Tomičić, v.r.  				        Mjesnog odbora Šestine:
		  			      Kruno Vuk, v.r.	

